En menneskeslange snoede sig langs brostenene ved Gammeltorv i Aalborg Centrum lørdag formiddag. Hundredevis af mennesker stod sirligt på række, da de ventede på at komme ind og få en quicktest. Én af dem, der stod og ventede, var 22-årige Niklas Øhrstrøm Pedersen. Selvom køen var lang, var han nødt til at få testen i dag. - Jeg skal i byen i aften. Så jeg skal lige ind og have en test, så jeg kan komme ind, siger Niklas, til TV2 Nord. Og viljen for at komme med i byen var stor. Niklas kunne nemlig forvente op til en times ventetid. Genåbningen af samfundet og nødvendigheden for at vise et gyldigt coronapas har skabt ekstra tryk på de nordjyske teststeder, hvor især Aalborg-området har været udsat for et massivt pres. - Det er meget utilfredsstillende, at der har været så lang ventetid på teststederne. Det beklager vi meget, siger Jacob Bertramsen, der er kontorchef i Sundhedsplanlægning i Region Nordjylland. Flere teststeder på vej Det var ikke kun i Aalborg centrum, at teststederne var overfyldte. På væddeløbsbanen lidt uden for centrum kunne de ventende se frem til 45 minutters kø i regnvejr. Det samme gjorde sig gældende for teststedet ved Aalborg Lufthavn. - De nuværende testcentre har ikke kapaciteten til den efterspørgsel, der er i øjeblikket. På den baggrund har vi besluttet at åbne nogle nye, fortæller Jacob Bertramsen. De lange ventetider fik derfor regionen til at tage konsekvensen. Allerede fra i næste uge vil det være muligt at få stukket en vatpind i næsen flere steder i Aalborg og omegn. - Vi har en ambition om, at man skal vente væsentlig kortere tid. Der er ikke nogen, der er tjent med at skulle stå og vente en time på en hurtigtest, når det er blevet sådan en integreret del af genåbningen, siger kontorchefen i Sundhedsplanlægning, Jacob Bertramsen.

Referat:
Alt for lange ventetider ved teststederne har fået regionen til at tage konsekvensen og oprette flere.